CELEX: 32010D0259
Language: da
Date: 2010-05-04 00:00:00
Title: 2010/259/: Kommissionens afgørelse af 4. maj 2010 om bemyndigelse af Den Franske Republik til at indgå en aftale med Fyrstendømmet Monaco om, at pengeoverførsler mellem Den Franske Republik og Fyrstendømmet Monaco behandles som pengeoverførsler inden for Den Franske Republik i overensstemmelse med Europa-Parlamentets og Rådets forordning (EF) nr. 1781/2006 (meddelt under nummer K(2010) 2634)

5.5.2010   
            
            
               DA
            
            
               Den Europæiske Unions Tidende
            
            
               L 112/23
            
         KOMMISSIONENS AFGØRELSE
   af 4. maj 2010
   om bemyndigelse af Den Franske Republik til at indgå en aftale med Fyrstendømmet Monaco om, at pengeoverførsler mellem Den Franske Republik og Fyrstendømmet Monaco behandles som pengeoverførsler inden for Den Franske Republik i overensstemmelse med Europa-Parlamentets og Rådets forordning (EF) nr. 1781/2006
   (meddelt under nummer K(2010) 2634)
   (Kun den franske udgave er autentisk)
   (2010/259/EU)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EF) nr. 1781/2006 af 15. november 2006 om oplysninger, der skal medsendes om betaler ved pengeoverførsler (1), særlig artikel 17,
   under henvisning til Den Franske Republiks ansøgning og
   ud fra følgende betragtninger:
   
               (1)
            
            
               Den 28. november 2007 ansøgte Den Franske Republik om en undtagelse i henhold til artikel 17 i forordning (EF) nr. 1781/2006 med hensyn til pengeoverførsler mellem Fyrstendømmet Monaco og Den Franske Republik.
            
         
               (2)
            
            
               I overensstemmelse med artikel 17, stk. 2, i forordning (EF) nr. 1781/2006 er pengeoverførsler mellem Fyrstendømmet Monaco og Den Franske Republik siden den 4. december 2007 midlertidigt blevet behandlet som pengeoverførsler inden for Den Franske Republik.
            
         
               (3)
            
            
               Medlemsstaterne blev på mødet i Udvalget til Forebyggelse af Hvidvaskning af Penge og Finansiering af Terrorisme den 17. december 2009 informeret om, at Kommissionen fandt, at den havde modtaget alle de oplysninger, der var nødvendige for at kunne vurdere ansøgningen fra Den Franske Republik.
            
         
               (4)
            
            
               Fyrstendømmet Monaco indgår ikke i Fællesskabets område, således som det er afgrænset i henhold til artikel 52 i traktaten om Den Europæiske Union og artikel 355 i traktaten om Den Europæiske Unions funktionsmåde, men det har indgået en monetær aftale med Det Europæiske Fællesskab, repræsenteret ved Den Franske Republik. På grundlag af aftalen af 26. december 2001 er Fyrstendømmet Monaco berettiget til at bruge euroen som sin officielle valuta og at give eurosedler og -mønter status som lovlige betalingsmidler. Fyrstendømmet Monaco opfylder derfor kriteriet i artikel 17, stk. 1, litra a), i forordning (EF) nr. 1781/2006.
            
         
               (5)
            
            
               Betalingsformidlere i Fyrstendømmet Monaco deltager direkte i betalings- og afviklingssystemer i Den Franske Republik, det være sig CORE eller Target2-Banque de France eller ESES France (Euro Settlement for Euronext-zone Securities). De opfylder derfor kriteriet i artikel 17, stk. 1, litra b), i forordning (EF) nr. 1781/2006.
            
         
               (6)
            
            
               Fyrstendømmet Monaco har i sin retsorden indsat bestemmelser svarende til bestemmelserne i forordning (EF) nr. 1781/2006, navnlig ved Ordonnance Souveraine nr. 1630 af 30. april 2008 om ændring af Ordonnance Souveraine nr. 631 af 10. august 2006 om finansieringsinstitutters deltagelse i bekæmpelse af hvidvaskning af penge og finansiering af terrorisme.
            
         
               (7)
            
            
               Ordonnance Souveraine nr. 1674 og nr. 1675 af 10. juni 2008 om indefrysning af aktiver især i forbindelse med bekæmpelse af finansiering af terrorisme sikrer, at der i Fyrstendømmet Monaco er indført egnede foranstaltninger til at vedtage finansielle sanktioner over for de enheder eller personer, der optræder på De Forenede Nationers eller Den Europæiske Unions fortegnelser.
            
         
               (8)
            
            
               Lov nr. 1362 af 3. august 2009 om bekæmpelse af hvidvaskning af penge, finansiering af terrorisme og korruption (Loi no 1362 du 3 août 2009 relative à la lutte contre le blanchiment de capitaux, le financement du terrorisme et la corruption) ophævede og erstattede lov nr. 1162 af 7. juli 1993 om finansieringsinstitutters deltagelse i bekæmpelse af hvidvaskning af penge og finansiering af terrorisme. Den nye lov omhandler sammen med Ordonnance Souveraine nr. 2318 af 3. august 2009 de mangler, som blev påpeget i 2008 Third Round Mutual Evaluation Report on the Principality of Monaco, udarbejdet af Moneyval (ekspertkomité for evaluering af foranstaltninger til bekæmpelse af hvidvask af penge og finansiering af terrorisme). Den sikrer, at Fyrstendømmet Monaco har et system til forebyggelse af hvidvaskning af penge, der svarer til det, som er indført i Frankrig, for så vidt angår pengeoverførsler.
            
         
               (9)
            
            
               Fyrstendømmet Monaco har således vedtaget samme regler som dem, der er indført ved forordning (EF) nr. 1781/2006, og kræver, at dets respektive betalingsformidlere anvender disse regler, hvilket betyder, at kriteriet i nævnte forordnings artikel 17, stk. 1, litra c), er opfyldt.
            
         
               (10)
            
            
               Den Franske Republik bør derfor indrømmes den undtagelse, hvorom der ansøges.
            
         
               (11)
            
            
               Foranstaltningerne i denne afgørelse er i overensstemmelse med udtalelse fra Udvalget til Forebyggelse af Hvidvaskning af Penge og Finansiering af Terrorisme —
            
         VEDTAGET DENNE AFGØRELSE:
   Artikel 1
   Den Franske Republik bemyndiges til at indgå en aftale med Fyrstendømmet Monaco om, at pengeoverførsler mellem Fyrstendømmet Monaco og Den Franske Republik behandles som pengeoverførsler inden for Den Franske Republik i overensstemmelse med forordning (EF) nr. 1781/2006.
   Artikel 2
   Denne afgørelse er rettet til Den Franske Republik.
   
      Udfærdiget i Bruxelles, den 4. maj 2010.
      
         
            På Kommissionens vegne
         
         Michel BARNIER
         
            Medlem af Kommissionen
         
      
   
   
      (1)  EUT L 345 af 8.12.2006, s. 1.